CELEX: 32022R0932
Language: ro
Date: 2022-06-09 00:00:00
Title: Regulamentul de punere în aplicare (UE) 2022/932 al Comisiei din 9 iunie 2022 privind modalitățile practice uniforme pentru efectuarea controalelor oficiale în ceea ce privește contaminanții din produsele alimentare, privind conținutul suplimentar specific al planurilor de control naționale multianuale și privind modalitățile suplimentare specifice pentru pregătirea acestora (Text cu relevanță pentru SEE)

17.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 162/13
               
            
         REGULAMENTUL DE PUNERE ÎN APLICARE (UE) 2022/932 AL COMISIEI
         din 9 iunie 2022
         privind modalitățile practice uniforme pentru efectuarea controalelor oficiale în ceea ce privește contaminanții din produsele alimentare, privind conținutul suplimentar specific al planurilor de control naționale multianuale și privind modalitățile suplimentare specifice pentru pregătirea acestora
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 19 alineatul (3) literele (a) și (b),
         întrucât:
         
                     (1)
                  
                  
                     Regulamentul (UE) 2017/625 stabilește norme pentru efectuarea controalelor oficiale și a altor activități oficiale de către autoritățile competente ale statelor membre în vederea verificării conformității cu legislația Uniunii în domeniul produselor alimentare și al siguranței alimentare. Articolul 109 din regulamentul respectiv prevede obligația statelor membre de a asigura faptul că autoritățile competente efectuează controale oficiale pe baza unui plan de control național multianual (MANCP). În plus, Regulamentul (UE) 2017/625 precizează conținutul general al MANCP, impune statelor membre să prevadă în MANCP controale oficiale privind contaminanții din produsele alimentare și, în acest sens, acordă Comisiei competența de a stabili un conținut specific suplimentar al MANCP și măsuri suplimentare specifice pentru pregătirea acestuia, precum și o frecvență minimă uniformă a controalelor oficiale, ținând seama de pericolele și de riscurile legate de substanțele menționate la articolul 19 alineatul (1) din regulamentul respectiv.
                  
               
                     (2)
                  
                  
                     Regulamentul (UE) 2017/625 a abrogat Directiva 96/23/CE a Consiliului (2), care prevedea măsuri de monitorizare a anumitor substanțe, inclusiv contaminanți, prezente în animalele vii și în produsele de origine animală și a stabilit în mod specific cerințe privind planurile de monitorizare ale statelor membre pentru detectarea reziduurilor sau a substanțelor din domeniul său de aplicare. Cu toate acestea, Regulamentul (UE) 2017/625 nu include toate măsurile cuprinse în directiva respectivă sau în actele adoptate de Comisie pe baza acesteia. Prin urmare, pentru a se asigura o tranziție fără probleme, Regulamentul (UE) 2017/625 a prevăzut că autoritățile competente trebuie să efectueze în continuare controalele oficiale în conformitate cu anexele la Directiva 96/23/CE până la 14 decembrie 2022 sau până la data aplicării normelor corespunzătoare care urmează să fie adoptate de Comisie. Prezentul regulament, împreună cu Regulamentul delegat (UE) 2022/931 al Comisiei (3) vizează, prin urmare, asigurarea continuității normelor Directivei 96/23/CE în ceea ce privește conținutul MANCP și pregătirea acestuia, precum și frecvența minimă a controalelor oficiale în ceea ce privește contaminanții din produsele alimentare, în contextul Regulamentului (UE) 2017/625.
                  
               
                     (3)
                  
                  
                     Având în vedere dispozițiile specifice privind controalele oficiale ale produselor alimentare de origine animală care intră în Uniune din țări terțe, prevăzute la articolul 47 din Regulamentul (UE) 2017/625, este oportun să se solicite statelor membre să includă în MANCP-urile lor două planuri diferite pentru controlul contaminanților din produsele alimentare, unul pentru astfel de produse alimentare de origine animală care intră în Uniune și altul pentru orice alt produs alimentar introdus pe piața Uniunii.
                  
               
                     (4)
                  
                  
                     Planul pentru produsele alimentare de origine animală care intră în Uniune trebuie să includă controalele oficiale privind toate produsele alimentare de acest tip destinate introducerii pe piața Uniunii, dar și controalele oficiale privind produsele pescărești care urmează să fie efectuate la bordul navelor atunci când acestea fac escală într-un port dintr-un stat membru, în conformitate cu articolul 68 din Regulamentul de punere în aplicare (UE) 2019/627 al Comisiei (4), deoarece navele respective trebuie considerate ca fiind similare cu punctele de control la frontieră, indiferent de pavilion.
                  
               
                     (5)
                  
                  
                     Planul pentru produsele alimentare introduse pe piața Uniunii trebuie să vizeze orice alte produse alimentare, și anume producția alimentară internă a fiecărui stat membru, produsele alimentare introduse din alte state membre și produsele alimentare de origine nonanimală care intră în Uniune. De asemenea, trebuie să vizeze produsele compuse în sensul Regulamentului delegat (UE) 2019/625 (5), chiar și cele care intră în Uniune din țări terțe, deoarece unele dintre aceste produse nu trebuie să fie controlate la punctele de control la frontieră în conformitate cu Regulamentul (UE) 2017/625.
                  
               
                     (6)
                  
                  
                     Pe lângă normele privind combinațiile de contaminanți sau grupuri de contaminanți și de grupuri de mărfuri ale probelor care urmează să fie prelevate de statele membre și strategia de eșantionare, inclusiv criteriile pe care acestea trebuie să le utilizeze pentru definirea conținutului planurilor lor și a efectuării controalelor oficiale aferente prevăzute în Regulamentul delegat (UE) 2022/931, în prezentul regulament trebuie stabilite frecvențele minime ale controalelor pentru fiecare plan, pentru a se asigura efectuarea controalelor la toate produsele, cel puțin într-o anumită măsură, în întreaga Uniune, Cu toate acestea, pentru a se asigura proporționalitatea, aceste frecvențe anuale minime ale controalelor trebuie stabilite, în funcție de produse, luând în considerare datele de producție ale statelor membre și dimensiunea populației statelor membre, dar cu o valoare minimă rezonabilă, precum și numărul de transporturi importate. Din același motiv, în special pentru a se evita sarcinile și costurile excesive, este necesar să se permită statelor membre să nu efectueze anual controale oficiale privind anumite combinații de contaminanți/mărfuri, cu condiția ca MANCP-urile să justifice această alegere. În ceea ce privește în special transporturile importate, produsele alimentare importate din țările terțe enumerate în anexa II la Regulamentul de punere în aplicare (UE) 2019/2129 al Comisiei (6), cu care Uniunea a încheiat acorduri de echivalență pentru controalele fizice, nu trebuie incluse în numărul de transporturi importate, deoarece statele membre trebuie să își efectueze controalele cu o anumită frecvență, astfel cum se prevede în acordurile respective.
                  
               
                     (7)
                  
                  
                     Pentru a se asigura un conținut cuprinzător al MANCP-urilor în ceea ce privește prezența contaminanților în produsele alimentare, trebuie definite informațiile care trebuie incluse de statele membre în MANCP-urile lor în legătură cu alegerile pe care le-au făcut în planurile lor.
                  
               
                     (8)
                  
                  
                     Pentru a se asigura o punere în aplicare uniformă a prezentului regulament, este necesar să se prevadă obligația statelor membre de a prezenta anual Comisiei planurile lor de control în vederea evaluării și să se prevadă o procedură pentru evaluarea respectivă.
                  
               
                     (9)
                  
                  
                     Datele colectate de statele membre prin intermediul controalelor oficiale privind prezența contaminanților în produsele alimentare trebuie de asemenea transmise Autorității Europene pentru Siguranța Alimentară (EFSA), în conformitate cu articolul 33 din Regulamentul (CE) nr. 178/2002 al Parlamentului European și al Consiliului (7). Pentru a se permite monitorizarea datelor privind evenimentele recente, toate statele membre trebuie să transmită date în mod regulat și până la aceeași dată.
                  
               
                     (10)
                  
                  
                     Articolul 150 alineatul (1) din Regulamentul (UE) 2017/625 stabilește o perioadă de tranziție care obligă statele membre să efectueze controale oficiale în conformitate cu Directiva 96/23/CE până la 14 decembrie 2022. În conformitate cu articolul 19 alineatul (1) din Regulamentul (UE) 2017/625, controalele oficiale menite să verifice conformitatea cu normele privind produsele alimentare și siguranța alimentară, precum și hrana pentru animale și siguranța hranei pentru animale trebuie să includă controale oficiale privind substanțele relevante, inclusiv substanțele destinate să fie utilizate în materialele care intră în contact cu produsele alimentare, contaminanții, substanțele neautorizate, interzise și nedorite a căror utilizare sau prezență pe plante de cultură sau pe animale sau pentru a produce sau a prelucra produse alimentare sau hrană pentru animale poate avea ca rezultat reziduuri ale respectivelor substanțe în produsele alimentare sau în hrana pentru animale. Cu toate acestea, întrucât ultimele planuri de monitorizare adoptate de statele membre în temeiul Directivei 96/23/CE se vor aplica anului 2022 și, prin urmare, după data de 14 decembrie 2022, este adecvat ca prezentul regulament să se aplice de la 1 ianuarie 2023.
                  
               
                     (11)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         CAPITOLUL I
         
            OBIECT, DOMENIU DE APLICARE ȘI DEFINIȚII
         
         
            Articolul 1
            Obiect și domeniu de aplicare
            Prezentul regulament stabilește modalități practice uniforme pentru efectuarea controalelor oficiale privind prezența contaminanților în produsele alimentare, referitoare la:
            
                        (a)
                     
                     
                        frecvența minimă uniformă anuală a acestor controale oficiale; și
                     
                  
                        (b)
                     
                     
                        modalități specifice și conținut specific pentru MANCP-urile statelor membre, pe lângă cele prevăzute la articolul 110 din Regulamentul (UE) 2017/625.
                     
                  
         
            Articolul 2
            Definiții
            În sensul prezentului regulament, se aplică definițiile stabilite în Regulamentul (CEE) nr. 315/93 al Consiliului (8), în Regulamentul (CE) nr. 178/2002, în Regulamentele (CE) nr. 852/2004 (9) și (CE) nr. 853/2004 (10) ale Parlamentului European și ale Consiliului, în Regulamentul (CE) nr. 396/2005 l Parlamentului European și al Consiliului (11), în Recomandarea 2013/165/UE a Comisiei (12), în Regulamentele (UE) 2017/644 (13) și (UE) 2017/2158 (14) ale Comisiei.
         
         CAPITOLUL II
         
            CONȚINUTUL MANCP
         
         
            Articolul 3
            Dispoziții generale
            Statele membre se asigură că partea din MANCP referitoare la efectuarea controalelor oficiale privind prezența contaminanților în produsele alimentare include următoarele:
            
                        (a)
                     
                     
                        un „plan de control pentru produsele alimentare introduse pe piața Uniunii”, astfel cum se prevede la articolul 4; și
                     
                  
                        (b)
                     
                     
                        un „plan de control pentru produsele alimentare de origine animală care intră în Uniune”, astfel cum se prevede la articolul 5.
                     
                  
         
            Articolul 4
            Plan de control pentru produsele alimentare introduse pe piața Uniunii
            
               (1)   Statele membre întocmesc un plan de control privind prezența contaminanților sau a grupurilor de contaminanți în produsele alimentare introduse pe piața Uniunii, altele decât produsele alimentare de origine animală care intră în Uniune. Acest plan cuprinde controalele oficiale privind producția alimentară internă a fiecărui stat membru, produsele alimentare introduse din alte state membre, produsele alimentare de origine nonanimală care intră în Uniune și produsele compuse, chiar și cele care intră în Uniune din țări terțe.
            
            
               (2)   Planul de control pentru produsele alimentare introduse pe piața Uniunii stabilește:
               
                           (a)
                        
                        
                           lista combinațiilor de contaminanți sau grupuri de contaminanți și de grupuri de mărfuri care trebuie controlate, astfel cum a decis statul membru în conformitate cu anexa I la Regulamentul delegat (UE) 2022/931;
                        
                     
                           (b)
                        
                        
                           strategia de eșantionare decisă de statul membru în conformitate cu anexa II la Regulamentul delegat (UE) 2022/931; și
                        
                     
                           (c)
                        
                        
                           frecvențele efective ale controalelor decise de statul membru, ținând seama de frecvențele minime anuale ale controalelor prevăzute în anexa I.
                        
                     
            
               (3)   Statele membre pot include în planurile de control informații privind controalele, referitoare la combinațiile de contaminanți sau grupuri de contaminanți și de grupuri de mărfuri pentru care legislația națională stabilește niveluri maxime naționale sau alte niveluri de reglementare.
            
         
         
            Articolul 5
            Plan de control pentru produsele alimentare de origine animală care intră în Uniune
            
               (1)   Statele membre întocmesc un plan de control privind prezența contaminanților sau a grupurilor de contaminanți în produsele alimentare de origine animală care intră în Uniune și care sunt destinate introducerii pe piața Uniunii. Acest plan vizează controalele oficiale asupra produselor alimentare de origine animală care intră în Uniune și care sunt destinate introducerii pe piața Uniunii și asupra produselor pescărești, ce urmează să fie efectuate pe nave atunci când acestea fac escală într-un port dintr-un stat membru.
            
            
               (2)   Planul de control pentru produsele alimentare de origine animală care intră în Uniune stabilește:
               
                           (a)
                        
                        
                           lista combinațiilor de contaminanți sau grupuri de contaminanți și de grupuri de mărfuri care trebuie controlate, astfel cum a decis statul membru în conformitate cu anexa I la Regulamentul delegat (UE) 2022/931;
                        
                     
                           (b)
                        
                        
                           strategia de eșantionare decisă de statul membru în conformitate cu anexa II la Regulamentul delegat (UE) 2022/931; și
                        
                     
                           (c)
                        
                        
                           frecvențele efective ale controalelor decise de statul membru, ținând seama de frecvențele minime anuale prevăzute în anexa II.
                        
                     
            
               (3)   Statele membre pot include în planurile de control informații privind controalele, referitoare la combinațiile de contaminanți sau grupuri de contaminanți și de grupuri de mărfuri pentru care legislația națională stabilește niveluri maxime naționale sau alte niveluri de reglementare.
            
         
         
            Articolul 6
            Cerințe comune pentru planurile de control
            Planurile de control menționate la articolul 3 conțin, în plus, următoarele:
            
                        (a)
                     
                     
                        o justificare pentru anumite combinații de contaminanți sau grupuri de contaminanți și de grupuri de mărfuri, inclusiv o explicație a modului în care au fost luate în considerare criteriile enumerate în anexa I la Regulamentul delegat (UE) 2022/931, chiar dacă nu au fost efectuate modificări în comparație cu planul din anul precedent;
                     
                  
                        (b)
                     
                     
                        în cazul în care un plan prevede că controalele oficiale ale anumitor combinații de contaminanți sau grupuri de contaminanți și de grupuri de mărfuri nu se efectuează anual, ci într-o anumită perioadă de timp, o justificare a deciziei respective; și
                     
                  
                        (c)
                     
                     
                        informații privind autoritatea sau autoritățile competente responsabile cu implementarea planurilor.
                     
                  
         CAPITOLUL III
         
            PREZENTAREA ȘI EVALUAREA PLANURILOR DE CONTROL ȘI TRANSMITEREA DATELOR DE CĂTRE STATELE MEMBRE
         
         
            Articolul 7
            Prezentarea și evaluarea planurilor de control
            Până la data de 31 martie a fiecărui an, statele membre transmit Comisiei planurile de control menționate la articolul 3 pentru anul în curs, pe cale electronică.
            Comisia evaluează planurile de control pe baza prezentului regulament și a Regulamentului delegat (UE) 2022/931 și comunică evaluarea sa fiecărui stat membru, dacă este necesar.
            Statele membre iau în considerare observațiile Comisiei atunci când implementează planurile lor de control și atunci când pregătesc următoarea prezentare a planurilor lor în temeiul prezentului articol. Cu toate acestea, în cazul în care Comisia identifică o neconformitate majoră a unui plan, ea poate solicita statului membru în cauză să prezinte un plan actualizat înaintea datei de 31 martie a anului următor.
            În cazul în care un stat membru decide să nu își actualizeze planurile de control pe baza observațiilor Comisiei, acesta își justifică poziția.
         
         
            Articolul 8
            Transmiterea datelor de către statele membre
            Până la data de 30 iunie, statele membre transmit Autorității Europene pentru Siguranța Alimentară (EFSA) toate datele colectate în cadrul planurilor de control menționate la articolul 3.
         
         CAPITOLUL IV
         
            DISPOZIȚII GENERALE
         
         
            Articolul 9
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Directiva 96/23/CE a Consiliului din 29 aprilie 1996 privind măsurile de monitorizare a anumitor substanțe și a reziduurilor acestora în animale vii și în produse de origine animală și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).
         
            (3)  Regulamentul delegat (UE) 2022/931 al Comisiei din 23 martie 2022 de completare a Regulamentului (UE) 2017/625 al Parlamentului European și al Consiliului prin stabilirea unor norme privind efectuarea controalelor oficiale în ceea ce privește contaminanții din produsele alimentare (a se vedea pagina 7 din prezentul Jurnal Oficial).
         
            (4)  Regulamentul de punere în aplicare (UE) 2019/627 al Comisiei din 15 martie 2019 de stabilire a unor modalități practice uniforme pentru efectuarea controalelor oficiale asupra produselor de origine animală destinate consumului uman în conformitate cu Regulamentul (UE) 2017/625 al Parlamentului European și al Consiliului și de modificare a Regulamentului (CE) nr. 2074/2005 al Comisiei în ceea ce privește controalele oficiale (JO L 131, 17.5.2019, p. 51).
         
            (5)  Regulamentul delegat (UE) 2019/625 al Comisiei din 4 martie 2019 de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman (JO L 131, 17.5.2019, p. 18).
         
            (6)  Regulamentul de punere în aplicare (UE) 2019/2129 al Comisiei din 25 noiembrie 2019 de stabilire a unor norme pentru aplicarea uniformă a frecvenței în ceea ce privește controalele de identitate și fizice asupra anumitor transporturi de animale și bunuri care intră în Uniune (JO L 321, 12.12.2019, p. 122).
         
            (7)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
         
            (8)  Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (JO L 37, 13.2.1993, p. 1).
         
            (9)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).
         
            (10)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
         
            (11)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).
         
            (12)  Recomandarea 2013/165/UE a Comisiei din 27 martie 2013 privind prezența toxinelor T-2 și HT-2 în cereale și în produsele pe bază de cereale (JO L 91, 3.4.2013, p. 12).
         
            (13)  Regulamentul (UE) 2017/644 al Comisiei din 5 aprilie 2017 de stabilire a metodelor de prelevare de probe și a metodelor de analiză pentru controlul nivelurilor de dioxine, de PCB-uri de tipul dioxinelor și de PCB-uri care nu sunt de tipul dioxinelor în anumite produse alimentare și de abrogare a Regulamentului (UE) nr. 589/2014 (JO L 92, 6.4.2017, p. 9).
         
            (14)  Regulamentul (UE) 2017/2158 al Comisiei din 20 noiembrie 2017 de stabilire a măsurilor de diminuare și a nivelurilor de referință pentru reducerea prezenței acrilamidei în produsele alimentare (JO L 304, 21.11.2017, p. 24).
      
      
         
            ANEXA I
            Frecvența minimă a controalelor per stat membru în planul de control pentru produsele alimentare introduse pe piața Uniunii
            1.   Produse alimentare de origine animală
            
            
                        (a)
                     
                     
                        Statele membre trebuie să respecte următoarele frecvențe minime al controalelor în planul de control pentru produsele alimentare introduse pe piața Uniunii:
                        
                                     
                                 
                                 
                                    Frecvența controalelor
                                 
                              
                                    Carne neprelucrată de bovine (inclusiv organe comestibile)
                                 
                                 
                                    Minimum 0,02 % din numărul total de animale sacrificate
                                 
                              
                                    Carne neprelucrată de ovine și de caprine (inclusiv organe comestibile)
                                 
                                 
                                    Minimum 0,004 % din numărul total de animale sacrificate
                                 
                              
                                    Carne neprelucrată de porcine (inclusiv organe comestibile)
                                 
                                 
                                    Minimum 0,003 % din numărul total de animale sacrificate
                                 
                              
                                    Carne neprelucrată de ecvine (inclusiv organe comestibile)
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Carne neprelucrată de pasăre (inclusiv organe comestibile)
                                 
                                 
                                    Pentru fiecare categorie de păsări de curte avută în vedere (pui de carne, găini ouătoare care nu mai sunt fertile, curcani și alte păsări de curte), minimum 1 probă per 3 000  de tone de producție anuală (greutate carcasă)
                                 
                              
                                    Carne neprelucrată de la alte animale terestre de crescătorie (*1) (inclusiv organe comestibile)
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Lapte crud de bovine
                                 
                                 
                                    Minimum 1 probă per 110 000  de tone de producție anuală de lapte
                                 
                              
                                    Lapte crud de ovine și de caprine
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Ouă proaspete de găină și alte ouă
                                 
                                 
                                    Minimum 1 probă per 3 700  de tone de producție anuală de ouă
                                 
                              
                                    Miere
                                 
                                 
                                    Minimum 1 probă per 1 300  de tone de producție anuală
                                 
                              
                                    Produse pescărești neprelucrate (*2) (cu excepția crustaceelor)
                                 
                                 
                                    Minimum 1 probă per 700 de tone de producție anuală de acvacultură pentru primele 60 000  de tone de producție și apoi câte 1 probă pentru fiecare 2 000  de tone suplimentare
                                    Pentru produsele pescărești sălbatice capturate, numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Crustacee și moluște bivalve
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Grăsimi și uleiuri animale și marine
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                                    Produse prelucrate de origine animală  (*3)
                                    
                                 
                                 
                                    Numărul de probe urmează să fie determinat de fiecare stat membru, în funcție de nivelul de producție și de problemele identificate.
                                 
                              
                  
                        (b)
                     
                     
                        Statele membre trebuie să efectueze anual controale privind „metalele” în cel puțin 10 % din probele prelevate pentru fiecare grupă de mărfuri, în conformitate cu tabelul din prezenta anexă, cu excepția grupelor de mărfuri „crustacee și moluște bivalve”, „grăsimi și uleiuri animale și marine” și „produse prelucrate de origine animală”.
                     
                  
                        (c)
                     
                     
                        Statele membre trebuie să efectueze anual controale privind „micotoxinele” în cel puțin 10 % din probele prelevate pentru grupele de mărfuri „lapte crud de bovine” și „lapte crud de ovine și de caprine” în conformitate cu tabelul din prezenta anexă.
                     
                  
                        (d)
                     
                     
                        În cadrul grupei de mărfuri „carne neprelucrată de bovine, de ovine și de caprine (inclusiv organe comestibile)”, statele membre trebuie să preleve probe de la toate speciile, ținând seama de volumul de producție relativ al acestora.
                     
                  
                        (e)
                     
                     
                        În cadrul grupei de mărfuri „carne neprelucrată de pasăre (inclusiv organe comestibile)”, statele membre trebuie să preleve probe de la toate speciile, ținând seama de volumul de producție relativ al acestora.
                     
                  
                        (f)
                     
                     
                        În vederea determinării numărului de probe pentru produsele pescărești și pentru moluștele bivalve, statele membre trebuie să țină seama, de asemenea, de aspectele geografice, de volumele de debarcare/producție și de tiparele specifice de contaminare din zonele în care sunt recoltate.
                     
                  
                        (g)
                     
                     
                        Pentru a calcula frecvențele minime ale controalelor, statele membre trebuie să utilizeze cele mai recente date de producție disponibile, cel puțin din anul anterior sau cel mult din penultimul an, ajustate, dacă este cazul, pentru a reflecta evoluțiile cunoscute ale producției care au avut loc de la punerea la dispoziție a datelor.
                     
                  
                        (h)
                     
                     
                        În cazul în care frecvența controalelor calculată în conformitate cu prezenta anexă ar reprezenta mai puțin de cinci probe pe an, eșantionarea poate fi efectuată o dată la doi ani.
                     
                  
                        (i)
                     
                     
                        În cazul în care, într-o perioadă de trei ani, producția care corespunde unui minim de o probă nu este atinsă, statele membre trebuie să analizeze minimum două probe o dată la trei ani, cu condiția ca producția produsului respectiv să aibă loc pe teritoriul lor.
                     
                  
                        (j)
                     
                     
                        Probele prelevate în scopul altor planuri de control relevante pentru analiza contaminanților (de exemplu privind substanțele active din punct de vedere farmacologic și reziduurile acestora, privind reziduurile de pesticide) pot fi de asemenea utilizate pentru controlul contaminanților, cu condiția respectării cerințelor referitoare la controalele privind contaminanții.
                     
                  2.   Produse alimentare de origine nonanimală (1)
            
            Statele membre trebuie să preleve cel puțin 100-2 000 de probe pe an, în funcție de dimensiunea populației lor. Cu toate acestea, în cazul în care acest lucru este necesar având în vedere riscul, trebuie prelevate mai multe probe pentru a se asigura eficacitatea continuă a controalelor.
            Prelevarea de probe trebuie să fie reprezentativă pentru diferiții contaminanți care pot fi prezenți în produse diferite de pe piața statului membru, ținând seama, de asemenea, de tiparele diferite de prezență a contaminanților în produsele originare din regiuni diferite și de numerele și dimensiunile diferitele ale operatorilor din sectorul alimentar.
            
               (*1)  Alte animale terestre de crescătorie, astfel cum sunt definite la rubrica 1017000 din partea A a anexei I la Regulamentul (CE) nr. 396/2005.
            
               (*2)  Produse pescărești, astfel cum sunt definite în Regulamentul (CE) nr. 853/2004.
            
               (*3)  Produse prelucrate, astfel cum sunt definite în Regulamentul (CE) nr. 852/2004.
            
               (1)  În sensul prezentului regulament, criteriile relevante pentru produsele alimentare de origine nonanimală se aplică produselor compuse.
         
      
      
         
            ANEXA II
            Frecvența minimă a controalelor per stat membru în planul de control pentru produsele alimentare de origine animală care intră în Uniune
            Statele membre trebuie să respecte frecvența minimă a controalelor stabilită în tabelul de mai jos.
            Controalele efectuate în temeiul articolului 47 alineatul (1) litera (d) (controale intensificate) și al articolului 47 alineatul (1) litera (e) (măsuri de salvgardare) din Regulamentul (UE) 2017/625 nu trebuie luate în considerare pentru atingerea frecvențelor minime ale controalelor prevăzute în prezenta anexă.
            Controalele efectuate în cadrul măsurilor de urgență stabilite și controalele oficiale intensificate, în temeiul articolului 53 din Regulamentul (CE) 178/2002 și al articolului 65 alineatul (4) din Regulamentul (UE) 2017/625, nu trebuie luate în considerare pentru atingerea frecvențelor minime ale controalelor prevăzute în prezenta anexă.
            Controalele produselor alimentare din anumite țări terțe enumerate în anexa II la Regulamentul (UE) 2019/2129, cu care Uniunea a încheiat acorduri de echivalență pentru controalele fizice, nu trebuie luate în considerare pentru atingerea frecvențelor minime ale controalelor prevăzute în prezenta anexă.
            Pentru controalele produselor pescărești efectuate în conformitate cu articolul 68 din Regulamentul (UE) 2019/627, statele membre trebuie să țină seama de aspectele geografice, de volumele de debarcare/producție și de tiparele specifice de contaminare din zonele în care sunt recoltate.
            
                         
                     
                     
                        Frecvența controalelor
                     
                  
                        Bovine (inclusiv carne, carne tocată, carne separată mecanic, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Ovine/caprine (inclusiv carne, carne tocată, carne separată mecanic, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Porcine (inclusiv carne, carne tocată, carne separată mecanic, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Ecvine (inclusiv carne, carne tocată, carne separată mecanic, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Păsări de curte (inclusiv carne, carne tocată, carne separată mecanic, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Carne de la alte animale terestre de crescătorie  (*1) (inclusiv carne, carne tocată, organe comestibile, preparate din carne și produse din carne)
                     
                     
                        Minimum 1 % din transporturile importate
                     
                  
                        Lapte (inclusiv lapte crud, produse lactate, colostru și produse pe bază de colostru de la toate speciile)
                     
                     
                        Minimum 1 % din transporturile importate
                     
                  
                        Ouă (inclusiv ouă și produse din ouă de la toate speciile de păsări)
                     
                     
                        Minimum 1 % din transporturile importate
                     
                  
                        Miere (inclusiv miere și alte produse apicole)
                     
                     
                        Minimum 1 % din transporturile importate
                     
                  
                        Produse pescărești neprelucrate (*2), cu excepția crustaceelor
                     
                     
                        Minimum 1 % din transporturile importate
                     
                  
                        Crustacee și moluște bivalve (inclusiv mușchi și produse din mușchi)
                     
                     
                        Minimum 1 % din transporturile importate
                     
                  
                        Grăsimi și uleiuri animale și marine neprelucrate (*3)
                        
                     
                     
                        Minimum 1 % din transporturile importate
                     
                  Dispoziții suplimentare:
            
                        1.
                     
                     
                        Frecvența controalelor pentru alte produse alimentare prelucrate de origine animală, precum gelatina și colagenul, trebuie determinată de fiecare stat membru ținând seama de numărul de transporturi importate și de problemele identificate.
                     
                  
                        2.
                     
                     
                        Pentru calcularea frecvențelor minime ale controalelor enumerate în prezenta anexă, statele membre trebuie să utilizeze cele mai recente date privind numărul de transporturi care intră în Uniune prin posturile lor de control la frontieră, cel puțin din anul anterior sau cel mult din penultimul an.
                     
                  
                        3.
                     
                     
                        În cazul în care numărul transporturilor de produse alimentare care intră în Uniune și sunt destinate introducerii pe piața Uniunii este mai mic decât numărul de transporturi care corespunde unei probe, statele membre pot preleva probe o dată la doi sau la trei ani. În cazul în care numărul de transporturi importate pe o perioadă de trei ani este mai mic decât numărul de transporturi care corespund unei probe, statele membre trebuie să preleve cel puțin o probă o dată la trei ani.
                     
                  
                        4.
                     
                     
                        Probele prelevate în scopul altor planuri de control relevante pentru analiza contaminanților (de exemplu, privind substanțele active din punct de vedere farmacologic și reziduurile acestora, privind reziduurile de pesticide etc.) pot fi de asemenea utilizate pentru controlul contaminanților, cu condiția respectării cerințelor referitoare la controalele privind contaminanții.
                     
                  
               (*1)  Alte animale terestre de crescătorie, astfel cum sunt definite la rubrica 1017000 din partea A a anexei I la Regulamentul (CE) nr. 396/2005.
            
               (*2)  Produse pescărești, astfel cum sunt definite în Regulamentul (CE) nr. 853/2004.
            
               (*3)  Produse prelucrate, astfel cum sunt definite în Regulamentul (CE) nr. 852/2004.